recursal/SuperWikiNEXT-32B huggingface dataset:
**מגדל אשכול** הוא גורד שחקים בקמפוס אוניברסיטת חיפה.

היסטוריה
--------

המבנה הוקם בשנים 1974–1978. תכנון המגדל הצר והגבוה, המתנשא מעל משטח אופקי רחב, נעשה במקור על פי הצעתו של האדריכל הברזילאי אוסקר נימאייר; דוגמה נוספת למבנה כזה נמצאת בעיר ברזיליה. הבניין תוכנן לבסוף בידי פרופ' שלמה גלעד. למגדל 30 קומות והוא מתנשא לגובה 102 מטרים, כשראשו מגיע לגובה של 597 מטר מעל פני הים. עד 1989 היה המגדל בניין האוניברסיטה הגבוה ביותר באסיה. הוא נקרא על שם ראש הממשלה השלישי, לוי אשכול.

המגדל מכיל את משרדי האוניברסיטה ובקומתו העליונה יש מצפה. על גג המבנה ממוקמות אנטנות וציוד שידור רב. המגדל הוקם על פסגת הר הכרמל וניתן לראותו ממרחקים. בגלל מיקומו וצורתו מתחוללות רוחות עזות בסביבתו. מכיוון שהמגדל צר ביותר (רוחבו 13 מטר) וגבוה, קצהו יכול לנוע ברוחות חזקות בחורף, עד כדי ארבעים סנטימטרים לכל צד. עקב רוחות עזות אלה, נסגרת לפעמים הכניסה הראשית לבניין, הממוקמת על גג מבנה הבסיס האופקי של המגדל.

המגדל ספג לאורך השנים ביקורות שהתייחסו בעיקר לאי־התאמתו לנוף המקומי וחוסר התחשבות מתכנניו בתנאי האקלים שעל הכרמל.

עד להשלמת "מגדל המפרש" בקריית הממשלה שבעיר התחתית, ב־2002, היה מגדל אשכול הבניין הגבוה ביותר בחיפה ואף הגבוה ביותר בצפון המדינה.

בזמן מלחמת המפרץ התמקמו כוחות צה"ל בראש המגדל, ותצפתו על כל אזור מפרץ חיפה. כשנחתו טילי סקאד על הקריות ובקרבת בתי הזיקוק, כוונו על ידם כוחות החילוץ וההצלה למקום.

גלריה
-----

* המגדל במבט מרחפן, דצמבר 2020המגדל במבט מרחפן, דצמבר 2020
* תמונה מגבעת נשר ביום סגריר, דצמבר 2020תמונה מגבעת נשר ביום סגריר, דצמבר 2020
* תמונת המגדל מחי-בר כרמל, מרץ 2013תמונת המגדל מחי-בר כרמל, מרץ 2013
* המגדל לצד מעבדת המחקר של יבמ, 2010המגדל לצד מעבדת המחקר של יבמ, 2010

ראו גם
------

* גורדי שחקים בישראל
* בניין הקונגרס הלאומי של ברזיל בברזיליה בירת ברזיל

לקריאה נוספת
------------

* אילן גור זאב, הקומה ה-31: מגדל האוניברסיטה והפאלוגוצנטריזם הציוני ב"תיאוריה וביקורת", 2000 (16), עמ' 239–243

קישורים חיצוניים
----------------

| עיינו גם בפורטלים: |
| --- |
|  | **פורטל האדריכלות** |
|  | **פורטל ישראל** |
|  | **פורטל חיפה** |

ויקישיתוף מדיה וקבצים בנושא **מגדל אשכול** בוויקישיתוף
* מגדל אשכול, באתר גורדי השחקים העולמי (באנגלית)

הערות שוליים
------------

1. ↑  סקר שימור אוניברסיטת חיפה, עמוד 33
**טרומן הנרי ספורד** (6 בינואר 1836 – 13 ביוני 1901) היה ילד פלא וגאון חישוב. בבגרותו ניהל מצפה כוכבים.

ביוגרפיה
--------

ספורד נולד ברויאלטון ורמונט. כבר מגיל צעיר משך את תשובת לבם של הסובבים אותו ביכולות החישוב שלו. בהיותו בן תשע, כומר מקומי ביקש ממנו להעלות את המספר 365,365,365,365,365,365 בריבוע. בתוך פחות מדקה טרומן הציג את התשובה הנכונה, 133,491,850,208,566,925,016,658,299,941,583,225, מבלי שנעזר כלל בנייר. בערך בגיל זה פיתח שיטה חדשה לחישוב מחזורי הירח, כאשר הפועל על פיה משתמש רק ברבע מהזמן הדרוש לשיטה אחרת ידועה.

שלא כמו גאוני חישוב אחרים, ספורד לא הופיע בפני קהל. הוא למד אסטרונומיה במכללה. כיהן בתפקיד מנהל מצפה הכוכבים הופקינס בויליאמס קולג', מצפה הכוכבים העתיק ביותר בארצות הברית. כיהן בתפקיד זה עד ליום מותו.

בשנת 1894, ספורד לקה בשבץ. הוא נפטר ב-13 ביוני 1901 בניוארק, ניו ג'רזי, בדירה שחלק עם בנו.

על שמו הוקמה מלגת לימודים לאסטרונומיה בויליאמס קולג'.

קישורים חיצוניים
----------------

ויקישיתוף מדיה וקבצים בנושא **טרומן הנרי ספורד** בוויקישיתוף
* ביוגרפיה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007378784205171
* GND: 117599891
* ISNI: 0000 0000 7857 7548
* LCCN: n85812637
* NTA: 325843473
* SNAC: w6xh19jn
* SUDOC: 180113089
* VIAF: 33465558
* WorldCat: lccn-n85812637

 |
**Insomniac Games** היא מפתחת משחקי מחשב שבסיסה בארצות הברית. החברה פיתחה מספר משחקים אשר זכו להצלחה מסחרית. כמו כן היא פיתחה מספר דמויות קמע לפלייסטיישן כגון ספידרמן 

בשנת 2019 נרכש האולפן על ידי Sony Interactive Entertainment והפך לחלק מאולפני SIE Worldwide.

היסטוריה
--------

טד פרייס
החברה הוקמה בשנת 1994 על ידי טד פרייס בברבנק שבקליפורניה כ-Xtreme Software. הפרויקט הראשון שלה היה "Disruptor", שלא הצליח והחברה כמעט נסגרה. הפרויקט השני היה "ספיירו הדרקון", שזכה להצלחה ותוך שנתיים פותחו משחקי המשך דוגמת "ספיירו 2: זעמו של ריפטו!". לאור ההצלחה פותחו סדרות משחקים "Ratchet & Clank" ו-"Resistance" ("Resistance: Fall of Man"‏ בשנת 2006 ובהמשך עוד חמישה משחקים).

בשנת 2014 החליטה החברה להרחיב את סדרות המשחקים והחל בפיתוח "Sunset Overdrive" ו-"Song of the Deep". בשנת 2018 יצא המשחק "ספיידרמן", המותאם לפלייסטיישן 4.

עד לשנת 2019 הייתה Insomniac חברה עצמאית ששיתפה פעולה עם חברות הפצה כמו "Microsoft" ו-"Electronic Arts". באותה שנה נרכשה על ידי "Sony Interactive Entertainment" ומאז פועלת כחטיבה של התאגיד.

חברת "High Impact Games" הוקמה על ידי פורשי אינסומניאק. החברה משתפת פעולה עם "Naughty Dog" ופיתוחים טכנולוגיים מועברים בין החברות.

"IGN" כללה את החברה ברשימת ה־20 חברות מפתחות המשחקים הכי טובות בכל הזמנים.

קישורים חיצוניים
----------------

ויקישיתוף מדיה וקבצים בנושא **Insomniac Games** בוויקישיתוף
* 

* אתר האינטרנט הרשמי של Insomniac Games (באנגלית)
* Insomniac Games, ברשת החברתית פייסבוק

* Insomniac Games, ברשת החברתית אקס (טוויטר)

* Insomniac Games, ברשת החברתית אינסטגרם

* Insomniac Games, סרטונים בערוץ היוטיוב

* Insomniac Games, ערוץ באתר Twitch.tv
* נתונים על החברה

הערות שוליים
------------

1. ↑  Insomniac Games - #20 Top Video Game Makers - IGN, www.ign.com

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14037177w (data)
* LCCN: nb2016002896
* SUDOC: 199185816
* VIAF: 147982496
* WorldCat: lccn-nb2016002896

 |
**רחל (רחלי) פיסם** (נולדה בשנת 1967) היא ראש אגף משאבי אנוש בשירותי הכבאות וההצלה בדרגת טפסר, החל מאוקטובר 2022.

ביוגרפיה
--------

פיסם נולדה בדימונה, למשפחה חילונית ולה אח המשרת כיום כקצין משטרה. בגיל 9 עברה עם משפחתה לבת ים. שירתה בחיל האוויר והשתחררה בדרגת סרן, כשהיא אם ל-7 ילדים.

קריירה
------

פיסם החלה את עבודתה ביחידת סמך של משרד השיכון – במרכז למיפוי ישראל, ותוך 3 שנים מונתה סמנכ"לית תכנון שרות ומדיניות ומנהלית משאבי אנוש במרכז.

במקביל לעבודתה ובהיותה אם ל-8 ילדים יצאה ללימודים אקדמיים. עם סיום לימודיה והיא בוגרת תואר ראשון במדעי הרוח והחברה ותואר שני במדיניות ציבורית מהאוניברסיטה העברית בירושלים, הייתה אם ל-11 ילדים, עבדה בתפקידים בכירים כולל סמנכ"לית הון אנושי ומנהל במשרד לביטחון פנים עד אוקטובר 2022.

השתתפה ב-2022 בתוכנית מנהלים באוניברסיטת הרווארד במשך חמישה שבועות.

באוקטובר 2022 מונתה לטפסר בשירותי הכבאות וההצלה, כראש אגף משאבי אנוש, והיא האישה הראשונה בתפקיד ובדרגה זו במערך.

חיים אישיים
-----------

פיסם היא חרדית ליטאית אם ל-11 ילדים. בעלה עמרם אחראי ציוד רפואי בחדרי ניתוח בבית חולים שיבא. בצעירותם חזרו פיסם ובעלה בתשובה, נישאו, ומתגוררים בבני ברק.

קישורים חיצוניים
----------------

* ארי טננבוים, ‏"זוכרת מאיפה באתי, לא היה מי שחייך אלי" | ראש אגף משאבי אנוש בכב"ה על סוד ההצלחה, באתר כיכר השבת, 20 ביולי 2023

הערות שוליים
------------

1. ↑  רחל פיסם בני ברק, באתר www.tv2000.co.il
2. ↑  Linkedin, רחל פיסם כשר סמנכלית תכנון שרות ומדיניות at המרכז למיפוי ישראל, באתר Linkedin
3. 1 2  טלי פרקש, אטילה שומפלבי, אלכסנדרה לוקש, האישה החרדית שמונתה לטפסר: "לפני 15 שנה זה לא היה עובר. בכלל", באתר ynet, 20 באוקטובר 2022
4. ↑  Linkedin, רחל פיסם Director of Human Resources, באתר Linkedin
5. ↑  מאת דליה בן ארי, 11 ילדים, 18 נכדים והאישה הראשונה בדרגת טפסר. רחל פיסם עושה היסטוריה, באתר מגזין את, ‏20 באוקטובר 2022
הרב **אליעזר לאזי היילבוט** (ג' בתשרי ת"ק – א' בשבט ה'תקע"ד, 1740 – 1814) כיהן כדיין בפוזנן, ואחר כך כראש בית דין של קהילות אה"ו (ראשי תיבות של אלטונה, המבורג, וונדסבק). חיבר את הספר "משנת דרבי אליעזר".

ביוגרפיה
--------

נולד בברלין ג' בתשרי בשנת 1740 לרבי יוסף היילבוט, ולאמו מרת פויגל (בת רבי משה, ואמה פרייזכי הייתה גם כן בת רבי לאזי חסיד) בנו של המקובל רבי לאזי חסיד מהלברשטאדט שעל שמו נקרא. בשנות העשרה שלו למד בישיבת הרב דוד טבל שייאר בבמברג. נשא לאישה את ביילה, בתו של אחד ממכובדי הקהילה היהודית בפוזנן, ושמו רבי טודרוס מונק. אחר כך למד במשך שנתיים בישיבתו של הרב גדליה טיקטין, רבה של שוורזנץ (אנ') ליד פוזנה, וחותנו פירנס אותו.

בפוזנן לימד לתלמידים ואחר כך מונה לדיין שם. באותה תקופה כיהן רבי רפאל הכהן כ"ץ כרבה של פוזנן. כשהתקבל רבי רפאל הכהן לרבן של קהילות אה"ו, הלך אחריו רבי אלעזר היילבוט לשם. בהיותו שם מתה אשתו, והוא נשא כאשה שנייה את מינדיל בת רבי מן, נינתו של בעל ״חינוך בית יהודה״. הנשואין היו בט"ו בכסלו ה'תקמ"ד. בשנת 1784 הוא מונה לדיין בוונדסבק והמבורג, ואחר כך גם באלטונא והמבורג. בשנת 1799, לאחר שעזב רבי רפאל הכהן את תפקידו כרבן של קהילות אה"ו, מונה שם הרב אלעזר היילבוט כראש בית דין.

במהלך המלחמות הנפוליאוניות היה הוא איש הקשר בין קהילות אה"ו לגנרל לואי ניקולא דאבו של נפוליאון. הוא נפטר בהמבורג בשנת 1814 (א' בשבט ה'תקע"ד) ובגלל המצור על העיר נקבר שם בחצר בית הכנסת.

חתנו רבי חיים מיכל כתב עליו

> 
> גודל שקידתו בתורה הקדושה אין לספר. לילה כיום יאיר לו ויען כי למד תורה לשמה זכה שנתקיים בו ובתורתו יהגה כי בקיאותו בתלמוד ופוסקים בדינים נהוגים ובלתי נהוגים היה להפליא ונוסף על זה היה מדקדק גדול וידע תנ"ך ממש בע"פ ובקי מאד בלשונות הקצרות של הקדוש רש"י בפירושו על התורה ועל התלמוד, מדותיו התרומיות אין לספר הוא היה חסיד אמיתי אשר שם בה' מבטחו ולא הלך לשחר פני נדיבים למען קחת מאתם כסף וזהב, כי היה שונא מתנות ושונא בצע, ולזה היה שופט צדק ולא נשא פנים במשפט והיה שייף עייל ושייף נפיק ולא חפץ בגדולות. נתקיימו בו כל המדות אשר מנה דוד המלך ע"ה במזמור ה' מי יגור.
> 
> 
> 
>

ספריו
-----

* משנת דרבי אליעזר, פירוש על חושן משפט.
* פירוש על אבן העזר
* חידושים על כל תלמוד בבלי ומסכתות קטנות ואבות דרבי נתן.
* דרושים בדרך פלפול על כמה מסכתות הש״ס, מוסר, והספדים
* פירוש על התורה ופירוש רש"י לתורה, נקרא "אמרי אל"
* קונטרס על דיני ברכות
* קונטרס נגד הספר "מצפה יקתאל" מאת שאול ברלין, נקרא "שלום רב לאהבי תורתך ואין למו מכשול", נדפס באלטונא תקמ"ט.

משפחתו
------

* רבי משה (גר') הוציא לאור את ספרו משנת רבי אליעזר, והוסיף בה הרבה דברים.
* מאשתו השנייה, רבי יצחק (גר') הנקרא ״רבי אייזק ברלין״. כתב הרבה בשומר ציון הנאמן.
* חתנו מאשתו השנייה הוא הביבליוגרף רבי חיים מיכל.

לקריאה נוספת
------------

* חיים מיכל, "אור החיים", 234-236.
* "השלהבת בקיפאון הסקנדינבי", א, עמ' 199-206.

הערות שוליים
------------

1. ↑  לפי עדות חתנו רבי חיים מיכל בספרו אור החיים עמוד 235 הקפיד מאוד שלא להקרא אליעזר אלא אלעזר.
2. ↑  **משנת דרבי אליעזר**, באתר היברובוקס
3. ↑  כן כתב חתנו רבי חיים מיכל בספרו אור החיים עמוד 234.
4. 1 2  חתנו רבי חיים מיכל (אור החיים עמ' 235) כתב שהחיבורים נגנבו ממנו על ידי אחד שרצה להדפיסם כאילו הם שלו.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311680205171
* GND: 1060066599
* ISNI: 0000 0000 7087 453X
* LCCN: nr93048706
* NTA: 281760306
* VIAF: 97209762
* WorldCat: lccn-nr93048706

 |
**מתמטיקה חישובית** (באנגלית: **Computational mathematics**) הוא שם כולל לתחומי מחקר במתמטיקה שבהם יש לחישובים מקום מרכזי, עם דגש על אלגוריתמים, שיטות נומריות וחישובים סימבוליים. במסגרת החישוב נכללים, חישובים נומריים, בדיקת מודלים מתמטיים, פתרון בעיות מתמטיות, בדיקת השערות מתמטיות ומציאת הוכחות למשפטים מתמטיים. מיד לאחר הופעת המחשבים הראשונים, בשנות השישים המוקדמות של המאה העשרים, מתמטיקה חישובית החלה להתפתח כתחום עצמאי ונפרד ממתמטיקה יישומית. כיום, לתחומים רבים במתמטיקה, גם בתחומים השייכים למתמטיקה תאורטית, מתפתח תחום מקביל שהוא חישובי. מתמטיקה חישובית מתייחסת או כוללת את התחומים הבאים:

* חישוב נומרי של נגזרות ואינטגרלים מסוימים
* מציאת פתרונות נומריים של משוואות ומערכות של משוואות
* מציאת פתרונות נומריים של משוואות דיפרנציאליות (רגילות וחלקיות) ומערכות של משוואות דיפרנציאליות (למשל, שיטת אלמנטים סופיים).
* חישוב סימבולי ומערכות אלגברת מחשב
* ניתוח מודלים מתמטיים באמצעות הדמיה ממוחשבת והדמית מונטה קרלו
* תורת הכאוס
* סטטיסטיקה חישובית
* כריית מידע ונתוני עתק
* תורת הצפנים
* תורת האינפורמציה החישובית
* בלשנות חישובית
* תורת המשחקים חישובית
* אלגברה ליניארית חישובית
* גאומטריה חישובית
* תורת הגרפים החישובית
* תורת המספרים החישובית
* תורת החבורות החישובית
* אלגברה מופשטת חישובית
* טופולוגיה חישובית
* טופולוגיה אלגברית חישובית
* גאומטריה אלגברית חישובית
* הוכחות בסיוע מחשב (לדוגמה: בעיית ארבעת הצבעים)

היישום של שיטות המתמטיקה החישובית בתחומי המדע וההנדסה השונים נקרא מדע חישובי.
(חישוביות וסיבוכיות אלגוריתמים משויכים בדרך כלל לתחום של מדעי המחשב התאורטיים.)

קישורים חיצוניים
----------------

ויקישיתוף מדיה וקבצים בנושא **מתמטיקה חישובית** בוויקישיתוף
* האתר של הארגון (ללא מטרות רווח): Foundations of Computational Mathematics
**ניקולה גולאן** (בסרבית: **Никола Гулан**; נולד ב-23 במרץ 1989) הוא כדורגלן סרבי המשחק בעמדת המגן השמאלי בקולובארה.

קריירה
------

גולאן התחיל את הקריירה שלו במחלקת הנוער של פרטיזן בלגרד, ובעונת 2006/2007 הצטרף לקבוצה הבוגרת.

ב-4 באוגוסט 2007 חתם לארבע שנים בפיורנטינה מהסרייה א' תמורת 2.8 מיליון אירו. בתחילת עונת 2007/2008 הוקפא כיוון שפיורנטינה עברה את מחסת הזרים ובינואר 2008 הושאל לסמפדוריה.

ב-2 בפברואר 2009 הושאל למינכן 1860 מהבונדסליגה השנייה עד תום העונה. ב-12 באפריל 2009 גולאן ערך את הופעת הבכורה שלו בקבוצה בהפסד 2–3 לטוס קובלנץ.

באוגוסט 2009 הושאל לנאפולי.

ב-26 בספטמבר 2010 רשם את הופעת הבכורה שלו בפיורנטינה בניצחון 0–2 נגד פארמה.

בינואר 2012 הושאל גולאן לקייבו ורונה עד לסיום העונה. ב-6 באוגוסט 2012 חתם במודנה

בתום עונת 2012/2013 שוחרר ממדונה, וב-28 ביוני 2013 חתם לשנתיים בפרטיזן בלגרד.

ב-1 בספטמבר 2014 חתם במאיורקה.

ב-23 ביולי 2015 חתם במוסקרון מליגת העל הבלגית. בקיץ 2017 שוחרר מהמועדון, אך שב אליו ב-29 בספטמבר.

ב-5 בספטמבר 2019 חתם לשנתיים בהפועל חיפה.

ב-20 באוקטובר 2020, גולאן חתם בהאקן מליגת העל השוודית.

קישורים חיצוניים
----------------

ויקישיתוף מדיה וקבצים בנושא **ניקולה גולאן** בוויקישיתוף
* 

* אתר האינטרנט הרשמי של ניקולה גולאן

* פרופיל, באתר ההתאחדות לכדורגל בישראל

* פרופיל, באתר Transfermarkt

* פרופיל, באתר Fussballdaten.de (בגרמנית)

* פרופיל, באתר Soccerway

* פרופיל, באתר WorldFootball.net

* פרופיל, באתר FootballDatabase.eu

הערות שוליים
------------

1. ↑  יגאל גולדשטיין, ‏גידי קאניוק חתם לעונה אחת בהפועל חיפה, באתר ערוץ הספורט, 5 בספטמבר 2019
**סוכי משיי** (שם מדעי: *Ptilonorhynchus violaceus*) הוא מין של סוכי אנדמי למזרח אוסטרליה והיחיד מהסוג **סוכי** (*Ptilonorhynchus*).

אזורי מחיה
----------

הסוכי המשיי נפוץ ביערות גשם וביערות סקלרופיליים הרריים ולחים במזרח אוסטרליה, מדרום קווינסלנד עד לוויקטוריה. ישנה גם אוכלוסייה מבודדת של סוכיים באזור הטרופי הרטוב של צפון קווינסלנד.

תיאור
-----

רוב גופם של זכרים בוגרים הוא בצבע כחול, אף על פי שבאור צבע הגוף של הסוכי נראה כסגול בוהק או כשחור. פלג גופו התחתון של הזכר וזנבו כהים יותר משאר גופו. המקור בצבע לבן עד צהוב-ירוק, והעיניים בצבע סגול בהיר. הרגליים בהירות, ובדרך כלל הן בצבע ורוד בהיר.

פלג הגוף העליון של הנקבה ירוק-חום כולו, בעוד פלג גופה התחתון בהיר יותר, עם דוגמה מפוספסת בצבע שחור. כנפיה וזנבה של הנקבה הן בצבע חום כהה. מקורה שחור, ועיניה בצבע כחול. זכרים צעירים דומים במראם לנקבות בוגרות.

תזונה
-----

כמו כל מיני הסוכיים, הסוכי המשיי ניזון בעיקר מפירות, למרות שסוכיים ניזונים לעיתים גם מעלים, חרקים, פרחים, צוף וזרעים. לעומתם, סוכיים צעירים ניזונים בעיקר מחיפושיות, חגבים וציקדות עד שהם לומדים לעוף. הסוכיים אינם בררניים בהעדפות המזון שלהם, והם ניזונים גם מצמחים שהובאו לאוסטרליה מאירופה בידי האדם. כך הם מסייעים להפצתם של צמחים כמו עשבים שוטים, דפנת קומפור וזית אירופי, כמו גם מינים שונים ממשפחת הזיתיים. הסוכיים נרדפים לעיתים על ידי חקלאים, מכיוון שהם פושטים על הגידולים החקלאיים שלהם. הסוכיים נוהגים באגרסיביות בעת אכילה, ומגרשים עופות אחרים מהעצים שהם הגיעו אליהם.

בעונת הרבייה, חרקים לוקחים חלק משמעותי יותר מבדרך כלל בתזונתו של הסוכי.

רבייה
-----

עונת הרבייה של הסוכיים נמשכת מאוגוסט עד ספטמבר, ובמהלך ינואר. הסוכיים ידועים ב"סוכות" שלהם - מבנים שנבנים מזרדים שונים על מנת להרשים את הנקבות. הסוכה נבנית בצורה של קשת הפוכה או פרבולה, והקירות הפנימיים של הסוכה "נצבעים" בצבע שחור שמקורו בפחם טחון, פירות מעורבים ברוק או בקליפות עץ מתפוררות. מסביב ל"סוכתו" הזכר שם כל דבר כחול שהוא הצליח למצוא - נוצות, פרחים, אוכמניות, נשלי נחשים וקונכיות, כמו גם חפצים מעשה ידי אדם כמו פקקי בקבוקים, עטים כדוריים, אטבי כביסה ועוד. את החפצים הכחולים הזכר מפזר מחוץ לסוכה, ולאחר שגמר לבנותה הזכר מחכה לה. כשהנקבה מגיעה ועוברת דרך ה"שדרה" שבאמצע הסוכה, הזכר מרים חפץ כחול במקורו, ורוקד מסביב לנקבה כשראשו מכופף. במהלך הריקוד הזכר קופא מספר פעמים. אם הזכר הצליח למשוך את הנקבה, ההזדווגות תתבצע מחוץ לסוכה.

לאחר מכן, הנקבה בונה קן ובו היא מטילה 1–3 ביצים חומות עם כתמים כהים. הדגירה נמשכת כ-21 ימים, וכשלושה שבועות נוספים לאחר הבקיעה הגוזלים עוזבים את הקן. הזכר אינו לוקח חלק בגידול הגוזלים, ולאחר ההצלחה הראשונה הוא ממשיך להופיע מול נקבות נוספות.

קישורים חיצוניים
----------------

ויקישיתוף מדיה וקבצים בנושא **סוכי משיי** בוויקישיתוף
* סוכי משיי, באתר ITIS (באנגלית)
* סוכי משיי, באתר NCBI (באנגלית)
* סוכי משיי, באתר Animal Diversity Web (באנגלית)
* סוכי משיי, באתר GBIF (באנגלית)

הערות שוליים
------------

1. ↑  סוכי משיי באתר הרשימה האדומה של IUCN
2. ↑  סוכי במילון בעלי חיים: נכר (תשל"ב), 1972, באתר האקדמיה ללשון העברית
**נמניה ווצ'יצ'ביץ'** (בסרבית: **Nemanja Vučićević**; נולד ב-11 באוגוסט 1979) הוא כדורגלן עבר סרבי ששיחק בעמדת הקשר ההתקפי.

קריירה
------

ווצ'יצ'ביץ' החל לשחק בקבוצת הנוער של העיירה ראד. את הקריירה מקצוענית בליגת העל הסרבית החל בקבוצת גראפיצ'אר, משם עבר ל-OFK בלגרד. בשנת 2001 חתם ל-4 עונות בקבוצה הרוסית לוקומוטיב מוסקבה, עמה זכה באליפות בעונתו הראשונה בקבוצה. ולאחר 3 עונות במועדון הושאל לקבוצתו הקודמת, OFK בלגרד.

לאחר שחרורו מלוקומוטיב מוסקבה חתם ל-3 עונות במינכן 1860 הגרמנית. בתקופה בה שיחק במינכן נתגלו בדמו של וויצ'יצ'ביץ' חומרים אסורים, ובעקבות כך הוא הורחק מהמגרשים לשישה חודשים. לאחר 3 שנים במינכן 1860 חתם וויצ'יצ'ביץ' בפ.צ. קלן. בתום העונה השנייה שלו בקלן, שוחרר ווצ'יצ'ביץ' מהמועדון והיה לשחקן חופשי.

ביום האחרון לחלון ההעברות האירופי, ה-1 בספטמבר 2009, הוחתם ווצ'יצ'ביץ' בהפועל תל אביב, לאחר שהמאמן אלי גוטמן התרשם מביצועיו. כבר במשחקו הראשון בקבוצה, משחק חוץ מול הפועל באר שבע, כבש ווצ'יצ'ביץ' שער מרהיב מהאוויר לחיבורים. במשחקו השני, כמה ימים מאוחר יותר, כבש את שער השוויון מול סלטיק הסקוטית באצטדיון בלומפילד, בדרך למהפך וניצחון 1:2 בשלב הבתים של הליגה האירופית. הפועל סיימה את הבית במקום הראשון, וווצ'יצ'ביץ' הפך במהרה לשחקן המפתח של הקבוצה. ערב המחזור ה-12 של הליגה ועשרה ימים לפני המשחק האחרון של הקבוצה בשלב הבתים האירופי, התגלתה ברגלו בעיה רפואית שהשביתה אותו עד סוף העונה.

ב-11 באוגוסט 2010 חתם ווצ'יצ'ביץ בקוואלה היוונית. ב-26 באפריל 2011 סיכם ווצ'יצ'ביץ' באנורתוסיס פמגוסטה, הקבוצה המובילה בקפריסין, והועבר אליה עם סיום עונת 2010/2011. לאחר שכמעט ולא קיבל דקות משחק בקבוצה הקפריסאית, עבר ווצ'יצ'ביץ' למאניסאספור מליגת העל הטורקית. בקיץ 2012 חתם בקבוצת FC טוקיו היפנית, ובמדיה שיחק שנה וחצי. לאחר יותר משנה שלא שיחק חתם בינואר 2015 בקבוצה העירונית של מקאסאר מסולאווסי, ובקיץ 2015 פרש ממשחק פעיל.

תארים
-----

לוקומוטיב מוסקבה
* אליפות רוסיה: 2002
* הסופר קאפ הרוסי: 2003

הפועל תל אביב
* אליפות: 2009/2010
* גביע המדינה: 2009/2010

קישורים חיצוניים
----------------

ויקישיתוף מדיה וקבצים בנושא **נמניה ווצ'יצ'ביץ'** בוויקישיתוף
* נמניה ווצ'יצ'ביץ', ברשת החברתית אקס (טוויטר)
* נמניה ווצ'יצ'ביץ', ברשת החברתית אינסטגרם
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* ענבל מנור‏, הכדור אצלך, גוטמן, באתר וואלה!‏, 11 בספטמבר 2009

הערות שוליים
------------

1. ↑  רועי גלדסטון, ‏הפועל ת"א מתחזקת: הקשר נמניה ווצ'יצ'ביץ' חתם, באתר ONE‏, 1 בספטמבר 2009
2. ↑  לי בוץ, ווצ'יצ'ביץ' התאמן בהפועל ת"א: "גאה להצטרף", באתר ynet, 1 בספטמבר 2009
**סאבו פאביצ'ביץ'** (במונטנגרית: **Caвo Павићeвић**; נולד ב-11 בדצמבר 1980) הוא כדורגלן עבר מונטנגרי-סרבי ששיחק בעמדת הבלם.

קריירה
------

פאביצ'ביץ' גדל בקבוצה קטנה בסרביה, ובשנת 1999 עבר לשחק במועדון היידוק קולה. בתחילת דרכו הושאל למספר קבוצות קטנות ולאחר מכן תפס את מקומו בהרכב הקבוצה, עד שבאמצע עונת 2007/2008 חתם בקבוצת וויבודינה נובי סאד (הקבוצה הוותיקה ביותר בסרביה). הקבוצה מצמרת הליגה הסרבית הקנתה לו פרסום רב וכעבור חצי שנה הוחתם לשנתיים בקבוצת אנרג'י קוטבוס מההבונדסליגה הגרמנית. ב-16 באוגוסט 2008 ערך את הופעת הבכורה שלו בבונדסליגה, במשחק מול הופנהיים. לאחר שנה בגרמניה, עבר פאביצ'ביץ' בשנת 2009 לקבוצת קוואלה מהליגה היוונית, במדיה שיחק שנה אחת.

בקיץ 2010 הגיע פאביצ'ביץ' לישראל וחתם בקבוצת מכבי תל אביב. ב-19 באוגוסט 2010 ערך את הופעת הבכורה שלו במועדון, במשחק מול פריז סן-ז'רמן במסגרת מוקדמות הליגה האירופית. ב-5 במרץ 2011 הבקיע את שערו היחיד במדי מכבי תל אביב, בתיקו 2–2 עם הפועל עכו. לאחר שנתיים במועדון, ביוני 2012 עבר פאביצ'ביץ' לאומוניה ניקוסיה מהליגה הקפריסאית, אך לא הצליח להתאקלם בקבוצה שנקלעה לקשיים כלכליים, ושוחרר כעבור מספר חודשים.

בחלון ההעברות של ינואר 2013 חזר פאביצ'ביץ' לישראל, וחתם בקבוצת הפועל תל אביב. ב-12 בינואר 2013 ערך את הופעת הבכורה שלו במדי הפועל תל אביב, כשפתח בהרכב הקבוצה בניצחון 3–0 על בני סכנין. בסך הכל ערך 15 הופעות בכל המסגרות עד תום עונת 2012/2013, ובסיומה שוחרר מהמועדון.

ביוני 2013 חזר פאביצ'ביץ' לקפריסין, וחתם באנורתוסיס פמגוסטה. לאחר חצי עונה, חזר בינואר 2014 לסרביה וחתם בקבוצת הכוכב האדום בלגרד. ביולי 2016 חתם בקבוצת ספרטק סובוטיצה מליגת העל הסרבית, ובתום עונה אחת במועדון פרש ממשחק פעיל בגיל 36.

### נבחרת מונטנגרו

ב-24 במרץ 2007, לאחר פירוק סרביה ומונטנגרו, היה פאביצ'ביץ' חלק מההרכב הראשון של נבחרת נבחרת מונטנגרו החדשה, במשחקה הראשון אי פעם, נגד נבחרת הונגריה, ולאחר מכן שיחק במדי נבחרת מונטנגרו במשחקי מוקדמות מונדיאל 2010 ומוקדמות יורו 2012. בסך הכל ערך פאביצ'ביץ' 39 הופעות במדי הנבחרת, האחרונה במשחק מול ליכטנשטיין בשנת 2014.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
* תומר יצחק‏, מיהו סאבו פאביצ'ביץ', הבלם החדש של מכבי תל אביב?, באתר וואלה!‏, 16 באוגוסט 2010
* שירי אלג'ם, ‏עובר באדום: איך יחזור פאביצ'ביץ' להגנת הפועל?, באתר ONE‏, 12 בדצמבר 2012

הערות שוליים
------------

1. ↑  עמית גולדשטיין‏, פאביצ'ביץ': "הגיע הזמן שיידעו מי הטובה בתל אביב", באתר וואלה!‏, 2 במרץ 2009
**ברניס טננבאום** (באנגלית: **Bernice Tannenbaum** ‏ 6 בנובמבר 1913 – 6 באפריל 2015) הייתה פעילה בהסתדרות הציונית הדסה. היא הצטרפה לארגון הדסה בשנת 1944. היא הייתה נשיאת הדסה משנת 1976 עד 1980, ותוך כדי נשיאותה החלה את נוהגה של הדסה לקיים מעת לעת את הכינוס השנתי שלה בישראל בשנת 1978. היא הייתה יו"ר ההסתדרות הרפואית של הדסה בין השנים 1980-1984.

בשנת 1983 הקימה טננבאום את הדסה אינטרנשיונל.  היא גם פעלה נגד הצהרה המשווה בין ציונות לגזענות שנכללה בנספח לדו"ח שייבחן בוועידה האחרונה של עשור האומות המאוחדות לנשים שהתקיימה בניירובי, קניה בשנת 1985.

כפי שנאמר בספר *It Takes a Dream: The Story of Hadassa*, מאת מרלין לוין, "ברניס ביקשה מ[הנשיא רונלד] רייגן להתנגד בפומבי להחלטת האו"ם. הוא הסכים והבטיח שהמשלחת האמריקאית תצא מניירובי אם החלטה כי הציונות שווה לגזענות תיכלל בהצהרת הוועידה הסופית", תאושר.

טננבאום שכנעה את הסנאט של ארצות הברית לגנות את החלטת הוועידה ולדרוש כי יסגו מהרעיון. היא טסה לקניה עם טיוטת החלטת הסנאט, שם חזרה מורין רייגן, בתו של הנשיא רייגן וראש המשלחת האמריקאית, על הבטחת הנשיא לפרוש מהוועידה אם ההחלטה תתקבל בוועידה. קניה תיווכה אז בפשרה שבה הציונות הושמטה מדו"ח הוועידה הסופי. בשנת 2003 הוענק לטננבאום אות הכבוד העליון של הדסה, פרס הנרייטה סאלד לשירות הומניטרי.

הערות שוליים
------------

1. 1 2 3  Roberts, Sam (2015-04-09). "Bernice Tannenbaum, Who Fought U.N. Resolution on Zionism, Dies at 101". *The New York Times*. p. D8. נבדק ב-2018-07-11.
2. ↑  Siegel, Judy. "Former Hadassah president Bernice Tannenbaum dies at 101 - Diaspora - Jerusalem Post". *The Jerusalem Post*. נבדק ב-2015-04-14.
3. 1 2  "Bernice Tannenbaum, longtime Hadassah and Zionist leader, dies at 101 | j. the Jewish news weekly of Northern California". Jweekly.com. 2015-04-09. נבדק ב-2015-04-14.
4. ↑  "We Mourn the Passing of Bernice S. Tannenbaum z"l | Hadassah, The Women's Zionist Org of America". Hadassah.org. נבדק ב-2015-04-14.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 2647 0319
* LCCN: n84204523
* VIAF: 23553151
* WorldCat: lccn-n84204523

 |
**אברהם זוסמן** (1861 - 9 במאי 1943) היה אגרונום, אחד מחברי ביל"ו.

קורות חיים
----------

זוסמן נולד בעיר הנמל אודסה שבאימפריה הרוסית (כיום באוקראינה), קיבל חינוך יהודי מסורתי וחינוך כללי. לאחר סיום לימודיו היסודיים הוא החל לעבוד בבית מסחר בעיר, אך לבסוף החליט להמשיך בלימודיו והחל לפקוד בית ספר ממלכתי. לעומת יהודי רוסיה אחרים שבסיום בית ספר היו פונים ללימודי רפואה ומשפטים, פנה זוסמן ללימודי חקלאות והיה ככל הנראה יחד עם מנשה מאירוביץ ליהודים הראשונים ברוסיה שלמדו מקצוע זה. הם פנו להמשך הלימודים במכון לחקלאות וייעור בפילבה, הם סיימו את לימודיהם במכון זה ב-1882 והוכרו כאגרונומים מוסמכים.

הסמכתו הייתה מקבילה לאירועי סופות בנגב והוא יחד עם חברו לספסל הלימודים, מנשה מאירוביץ ואגרונום יהודי נוסף, יעקב רוסטובסקי הצטרפו אל הביל"וים. שני חבריו עלו לארץ, אך זוסמן בחר להישאר ברוסיה וללמד את מקצוע החקלאות ליהודים. ב-1882 הוא הוזמן על ידי יק"א למושבה יהודית חקלאית נובופולטבקה, במושבה תפקד זוסמן בתור מנהל בית הספר ופעל להטמיע את לימודי החקלאות בתור מקצוע לימודים. ב-1885 פתח זוסמן חווה חקלאית קרוב לאודסה כדי להכשיר יהודים אחרים במקצועות החקלאות (כוונתו הייתה שיהודים שעברו את ההכשרה יממשו אותה קודם כל בארץ-ישראל).

זוסמן כתב מספר ספרי לימוד בנושא חקלאות.

בשנת 1900 נשלחו זוסמן, אחד העם ואישים אחרים לארץ ישראל כדי לבחון את המצב של המושבות היהודיות.

בכינוס השני של צעירי ציון שהתקיים במאי 1917 ברוסיה הוחלט לעסוק בהכשרה חקלאית של החלוצים בטרם הגעתם לארץ ישראל. כך קמו מספר חוות חקלאיות לצורך הכשרת חלוצים, בין היתר חודשה ב 1918 חווה חקלאית ליד אודסה בחווה זו היו כחמישים אנשי תנועת "החלוץ". בחווה פעל, בניהולו של זוסמן, בית ספר למטעי עצי פירות וירקות. הפעילות נתמכה על ידי ההסתדרות הציונית והועד האודסאי.

בשנת 1924 עלה עם משפחתו לארץ ישראל. הוא לא הצליח למצוא משרת הוראה בארץ ישראל, אך קק"ל העמידה לו חלקת אדמה בת 8 דונמים בנחלת יהודה.

זוסמן נפטר ב-1943 בכפר סבא ונקבר בבית עלמין גני אסתר.

לקריאה נוספת
------------

* 'זוסמן, אברהם', בתוך: דוד קלעי, **ספר האישים: לכסיקון ארצישראלי**, תל אביב: מסדה – אנציקלופדיה כללית, תרצ"ז, עמ' 215. (הספר בקטלוג ULI)

קישורים חיצוניים
----------------

* מאירה יעקבא, מהמכון בחרסון לצ'ולענט של ביאליק, **עת־מול** 238, עמ' 15–18.
* אברהם זוסמן, באלבום המשפחות של עדת ראשון לציון
* דוד תדהר (עורך), "אברהם זוסמן", באנציקלופדיה לחלוצי הישוב ובוניו, כרך י (1959), עמ' 3589

הערות שוליים
------------

1. ↑  יעקבא, עמ' 15.
2. ↑  יעקבא, עמ' 16.
3. ↑  דוד תדהר (עורך), "אברהם זוסמן", באנציקלופדיה לחלוצי הישוב ובוניו, כרך י (1959), עמ' 3589
4. ↑  יצחק מאור, **התנועה הציונית ברוסיה**, ירושלים: הספרייה הציונית, הוצאת מאגנס, תשמ"ו-1986, עמ' 485.
5. ↑  מערכת, העורך נחום סוקולוב, תנועת "החלוץ", **הצפירה** 28, 1918

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007500723305171

 |
הרב אלי ששר
הרב **אלי ששר** (1932 - 26 בדצמבר 1996) היה איש חינוך ישראלי, מייסד אולפנת כפר פינס, ומקים בפועל של השירות הלאומי לבנות דתיות.

ביוגרפיה
--------

נולד בגרמניה למשפחת שרשבסקי, משפחה של רופאים, שעלתה ארצה כשהיה בן שנתים. למד בתיכון צייטלין בתל אביב. בצעירותו הדריך ששר בסניף בני עקיבא בבת ים ולאחר מכן אף היה למרכזו. לאחר שירותו בצה"ל, למד גאולוגיה באוניברסיטה העברית ולמד בישיבת חברון במשך שנה אחת. הוא היה מתלמידיו של הרב צבי יהודה הכהן קוק בישיבת מרכז הרב.

בשנים ה'תשי"ב - ה'תשי"ג עבד במחלקת הנוער של הפועל המזרחי יחד עם פינחס קהתי ופעל רבות במעברות.

לאחר הקמת אולפנת כפר פינס וניהולה, השתתפו ששר ומשפחתו בהקמת קרני שומרון, והוא ניהל מוסדות חינוך באזור כמפורט בהמשך.

ששר נפטר באופן פתאומי בט"ז בטבת ה'תשנ"ז (26 בדצמבר 1996) בעת הדרכת מורים בקריית ארבע.

מדרשת אליה הפועלת במסגרת הגרעין התורני בחריש קרויה על שמו של אלי ששר. אף בית הכנסת המרכזי בקרני שומרון קרוי על שמו.

עבודתו החינוכית
---------------

בשנת ה'תש"ך, בהיותו בן 28, נשלח בידי הרב משה צבי נריה להקים את האולפנה בכפר פינס, "אם האולפנות", כדי לגשר על הפער התורני והחינוכי שנוצר בסניפי תנועת בני עקיבא בין בחורי הישיבות התיכוניות ובין הבנות שלמדו עד אז בבתי ספר תיכון מקומיים. ששר מילא את תפקיד ראש האולפנה במשך 7 שנים, והוחלף על ידי הרב אברהם בהר"ן.

לאחר מכן, כאשר התגורר בקרני שומרון, ניהל בית ספר תיכון בכפר סבא והיה מנהל האגף הדתי בעליית הנוער.

בשנים ה'תש"ן - ה'תשנ"ג, היה ראש אולפנת השומרון באלקנה.

הקמה בפועל של שירות לאומי על ידי בנות דתיות
-------------------------------------------

שירות לאומי לבנות על פי חוק עוגן בשנת 1953 אך בגלל התנגדות רבנית רחבה לא יצא לפועל במשך כעשור. בשנת תשכ"ד, כאשר המחזור הראשון של אולפנת כפר פינס עמד לסיים את חוק לימודיו, יזם ששר מסגרת המשך של שירות לאומי, תחילה, תחת השם של "שנת נתינה". בשנה הראשונה של התוכנית, התגוררו הבנות בכפר מימון ושירתו בבתי ספר בסביבה בהוראת עברית ויהדות לעולים הצעירים, תוך הנחיה מקרוב של הרב יעקב אריאל רבה של כפר מימון והנחיה מרחוק של ששר שאף טרח לבקר את הבנות מדי שבוע. שנה זו יצרה את התשתית לאגודות ההתנדבות השונות הפועלות במסגרת השירות הלאומי, אשר נותר שירות התנדבותי.

קישורים חיצוניים
----------------

* על אלי ששר באתר מדרשת אליה
* על אלי ששר באתר בני עקיבא

הערות שוליים
------------

1. 1 2 3  אביה ששר, אלי ששר אבי האולפנות והשירות הלאומי, **דמויות מופת בציונות הדתית בעריכת צבי שינובר**, מכון מופ"ת, נחלים, תשס"ח 2008, עמ' 174-177

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007421053305171

 |
**דוד איינהורן** (בכתיב יידי: **איינהאָרן**; 1886, תרמ"ו, קַרליץ, מחוז נובוגרודוק, פלך מינסק, רוסיה (רוסיה הלבנה) – 2 במרץ 1973, תשל"ג, ניו יורק) היה משורר, סופר ופובליציסט יידי.

קורות חיים
----------

דוד איינהורן נולד בעיירה קַרליץ (קאַרעליטש) שברוסיה הלבנה, בנו של רופא צבאי בצבא הרוסי. בגיל 13 החל את כתיבתו בעברית, ואף פרסם כמה שירי ביכורים עבריים. בנעוריו הצטרף לחוגי "הבונד", היידישיסטים, זנח את הלשון העברית והתמסר לכתיבת שירה ביידיש. הוא נעצר ברוסיה כפעיל מחתרתי של ה"בונד", וישב במאסר כחצי שנה.

לאחר שחרורו מבית הסוהר ברוסיה, הפך דוד איינהורן למשורר יהודי נודד. הוא חי בשווייץ, בפולין, בגרמניה ובצרפת. ישב בוורשה, בברלין ובפריז, ופרסם בבמות המרכזיות של ספרות היידיש משירתו. בשנת 1935 היה ממיסדי ועד להגנת היידיש עם נפילת פריז בידי הנאצים, בשנת 1940, הצליח איינהורן להימלט לאמריקה, והשתקע בניו יורק. בשנות ישיבתו בניו יורק היה משתתף קבוע בעיתון היידיש הנחשב "פארווערטס" ("קדימה").

דוד איינהורן הרבה לכתוב לילדים, הן סיפורת והן שירי ילדים ביידיש. כן כתב אגדות לילדים, שבהן שילב גם קצת מתולדות העם היהודי. שירתו נחשבת לפותחת תקופה בשירת היידיש – תקופת השירה הרומאנטית המאוחרת. בראשית כתיבתו הרבה לכתוב אלגיות, אך לימים נדרש גם לנושאים יהודיים לאומיים.

איינהורן פרסם כעשרים כרכי שירה, אגדה וסיפורת ביידיש. לעברית תורגמו רק שירים ספורים משלו, על ידי שמשון מלצר.

קישורים חיצוניים
----------------

* שיפרה קופרמן, (מעברית: קארי פרידמן-כהן) דוד איינהורן, באנציקלופדיית ייִוואָ ליהודי מזרח אירופה (באנגלית)
* דיוקנו, בתוך: Joshua A. Fishman, *Never say die!: a thousand years of Yiddish in Jewish life and letters*‏ (1981), עמ' 312
* יובל דוד איינהורן, דבר, 13 ביוני 1929

הערות שוליים
------------

1. ↑  מגיני האידית, דואר היום, 14 בפברואר 1935

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308451405171

 |
**הלל שוקן** (נולד ב-4 ביוני 1947) הוא אדריכל ישראלי ופרופסור באוניברסיטת תל אביב, שם שימש כראש בית-הספר לאדריכלות ע"ש עזריאלי בין השנים 2004 ל-2008. הוא בנו של גרשום שוקן, שהיה עורך "הארץ", ואח של עמוס שוקן ושל רחלי אדלמן.

ביוגרפיה
--------

בשנת 1972 סיים תואר B.Sc.Eng בהנדסת תעשייה וניהול בטכניון ואחר כך למד בבצלאל. בשנת 1976 סיים לימודי ארכיטקטורה ב-Architectural Association School of Architecture בלונדון. בשנת 1978 הקים משרד אדריכלים. בין השנים 1982 ל-1987 שימש כאדריכל הראשי של הקרן לירושלים. 

הוא לימד בבצלאל ובטכניון. בשנת 1994, החל לשמש כמרצה בכיר בבית-הספר לאדריכלות באוניברסיטת תל אביב, עם היווסדו, ובשנת 2004 מונה כראש בית הספר.

בשנת 2000 אצר את תערוכת הביתן הישראלי בביאנלה לאדריכלות בוונציה בה הוצגה תאוריה אורבנית מקורית שחיבר – "אנונימיות אינטימית". בין עבודותיו הידועות: מבנה הכניסה לרחבת הכותל המערבי (עם מוני לומברוזו), חללי התצוגה במוזיאון לתולדות ירושלים במגדל דוד (עם ארי אברהמי), מוזיאון המדע בירושלים (עם ארי אברהמי), בנין חברת 'מיניקום' בהר חוצבים בירושלים, 'כפר הנוער'- אכסניית נוער בקמפוס האוניברסיטה העברית.

שוקן קיבל את אות השימור של המועצה לשימור אתרים עבור שימור בית חיים ויצמן ברחובות (1999), פרס ראשון בתחרות לתכנון המוזיאון למדע בחיפה שלא מומש (1978), עליה לשלב הגמר בתכנון בית המשפט העליון (1985). נבחר השופטים בתחרות תכנון משרד ראש הממשלה (1995). 

מבחינת עמדותיו מזוהה שוקן עם מחנה השמאל בישראל. הוא תומך בפינוי כל ההתנחלויות, בהדגשת דמותה הדמוקרטית והליברלית של המדינה ובהפרדת הדת מהמדינה.

נשוי לאפרת, אדריכלית העובדת עמו, ואב לארבעה. מתגורר בתל אביב.

קישורים חיצוניים
----------------

* אתר משרד האדריכלים שוקן
* דף אישי באתר אוניברסיטת תל אביב
* הלל שוקן מציג: העירוניות כפשוטה
* מירב מורן, ארכיטקטורה אינה אמנות. אנחנו בעלי מלאכה, גלובוס, 21 באפריל 2010
* אדריכלות ותרבות - בישראל?, בתוך זמנים, ביקורת על "תרבות אדריכלית: מקום, ייצוג, גוף" בעריכת רחל קלוש וטלי חתוקה
* שוקי טאוסיג, הלל שוקן, בעל מניות ב"הארץ", יוצא נגד נשים המתלוננות על תקיפה מינית "לאחר שנים רבות", באתר העין השביעית, 29 באוקטובר 2016

הערות שוליים
------------

1. ↑  הלל שוקן, בזכות הפתק הלבן, אתר 'הגדה השמאלית', 18 בנובמבר 2002

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007585646205171

 |
**עילאי טרוסט** (נולד ב-31 במרץ 1999) הוא כדורגלן ישראלי המשחק בעמדת הקשר בהפועל חדרה.

קריירה
------

טרוסט החל את הקריירה שלו בקבוצת הילדים של מכבי חיפה ובגיל 17 הצטרף לקבוצת הנוער של הפועל באר שבע. ב-7 באוקטובר 2017 ערך את הופעת הבכורה שלו בקבוצה הבוגרת בניצחון 1–2 על מכבי פתח תקווה.

בינואר 2020 הושאל להפועל בני לוד מהליגה הלאומית. ב-13 בינואר ערך את הופעת הבכורה שלו בקבוצה בניצחון 0–1 על הפועל אשקלון. בסיום העונה נשרה הקבוצה לליגה א'. ב-25 באוגוסט 2020 חתם בהפועל עפולה, במדיה שיחק בכל משחקי הליגה של המועדון באותה עונה.

בקיץ 2021 הושאל לסקציה נס ציונה. ב-19 בספטמבר הבקיע את שער הבכורה שלו בקבוצה בניצחון 0–2 על הפועל רמת השרון. טרוסט היה שותף לעליה של המועדון לליגת העל בסיום העונה. בעקבות הישג זה שוחרר מבאר שבע וחתם על חוזה קבוע בנס ציונה. ב-18 במרץ 2023 הבקיע את שער הבכורה שלו בליגת העל, בניצחון 1–2 על הפועל חדרה.

בקיץ 2023 חתם בהפועל חדרה.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  מערכת ONE, ‏עילאי טרוסט חתם לעונה אחת בהפועל חדרה, באתר ONE‏, 3 ביולי 2023
**שמוליק טיאר** (נולד ב-22 במאי 1970 ביוהנסבורג, דרום אפריקה) הוא שדרן רדיו ישראלי.

ביוגרפיה
--------

טיאר החל את דרכו בתחנת הרדיו הפיראטית "רדיו 1" בחיפה (שלימים הפכה לרדיו חיפה). ב-1997 הוזמן על ידי השדרן דידי הררי לשדר בתחנת הרדיו האזורית רדיו ללא הפסקה. טיאר שידר תוכנית יומית בשעה 11:00 מידי בוקר, ולאחר הצטרפותו של נתן זהבי לצוות התחנה ב-1999, עבר לשדר ברצועת הערב של התחנה, מ-20:00 בערב עד 23:00. (בהמשך הוארכה התוכנית ל 4 שעות ולאחר מכן קוצרה שוב לשלוש שעות עקב חזרתו של יוסי סיאס לרדיו בישראל). בתוכניתו עסק טיאר בייעוץ למאזינים בכל הגילים, עם שימת דגש לקהל המאזינים הצעיר.

בשנת 1998 יסד טיאר את בית הספר הראשון בישראל לתקליטנים, אותו ניהל במשך 7 שנים, כמו כן הרבה לתקלט במועדונים שונים ברחבי המדינה.

בשנת 2002, עם עלייתו של ערוץ 10 לאוויר, טיאר החל להגיש תוכנית שבועית בשם "פטנט" וכמשתמע משמה, הציג טיאר פטנטים וחידושים במגוון תחומים טכנולוגיים.

בשנים 2003–2004, טיאר הגיש מדי ימי חמישי בחצות תוכנית אירוח בשם "טיאר ברשת" בערוץ 2. בתוכנית ששודרה בסוף אוגוסט 2003 התארחה הזמרת דנה אינטרנשיונל.

במהלך שנת 2007 החליט לצאת לחופשה ארוכה בלונדון, שם השתלב בתחום התקליטנות לצד תקליטנים ידועי שם בעולם. ב-30 באוגוסט 2007, שידר את תוכניתו האחרונה ברדיו ללא הפסקה. באפריל 2008 טיאר חזר לארץ, ולרדיו ללא הפסקה, הפעם כיועץ קריאייטיבי. במקביל מרבה לתקלט במועדונים שונים בתל אביב, תחום אליו חזר לאחר שעסק בו בצעירותו.
בדצמבר 2008 מונה טיאר לעורך הראשי של אתר 103FM.

בתחילת שנת 2009 מונה טיאר למנהל פרויקטים בתחום האינטרנט והסלולר, והחל להגיש תוכנית הכרויות ראשונה מסוגה, המשודרת מידי ערב בשעה 23:00 ב"לאב מי", מערכת של הכרויות. בהמשך מונה למנהל התוכניות במסגרת "רדיו לאב מי".

בחודש מאי 2010, לאחר כשנתיים וחצי בהן לא שידר, שב טיאר לשדר תוכנית רדיו יומית ברדיו תל אביב, "שמוליק טיאר" בימים ראשון - רביעי בשעות 14:00–16:00.

בשנים 2011–2013 שידר טיאר את תוכנית ההכרויות "לאב מי בלילה" ברדיו תל אביב 102FM ובסינדיקציה גם ברדיו חיפה 107.5FM בימים א'-ה'. ברדיו תל אביב התוכנית שודרה בשתי משבצות שידור הן בשעות הצהריים והן בשעות הלילה. בהמשך שודרה רק ברצועת הלילה ומאוחר יותר ירדה התוכנית במתכונתה הרדיופונית ועברה לשידור טלפוני בלבד. בהמשך טיאר עבר לשדר את התוכנית מאילת והיא שבה לשידור גם ברדיו בתחנת קול הים האדום, אך לאחר תקופה קצרה עברה התוכנית שוב לשידור טלפוני בלבד. בסוף אוקטובר 2015 עבר טיאר לשדר תוכנית הכרויות חדשה, "מדברים על הכל עם שמוליק טיאר", המשודרת גם היא טלפונית בימים א'-ה' בשעה 23:00 ועד 03:00 לפנות בוקר.

טיאר עוסק בשנים האחרונות במתן ייעוץ ואימון אישי.

קישורים חיצוניים
----------------

ויקישיתוף מדיה וקבצים בנושא **שמוליק טיאר** בוויקישיתוף
* שמוליק טיאר, ברשת החברתית פייסבוק
* שמוליק טיאר, ברשת החברתית אינסטגרם
* שמוליק טיאר, סרטונים בערוץ היוטיוב
* עמית קוטלר, טיאר חוזר לרדיו: "למדתי להתחשל", באתר ynet, 10 במאי 2010
ציור גן עדן מאת הצייר לוקאס קראנאך האב מהמאה ה-16
**מיסטיקה** היא תורת הנסתר - תחום החורג מהמדע ונוגע לכישוף ולחוויות רוחניות.

המילה מיסטיקה נגזרת מהמילה היוונית μυστικός, "מיסטיקוס", שמשמעותה סגירה או הסתרה. המיסטיקה קשורה לאופנים שונים של סגירה, שכן המיסטיקה עוסקת בדברים כמוסים העוברים בלחישה, וסגירת החושים, שכן עניינה של המיסטיקה הוא בדברים שאינם נתפסים בידי חמשת החושים האנושיים.

מיסטיקה ומדע
------------

המיסטיקה מתרחקת מהמדע שהתעסקותו היא במדידה וכימות בעולם הפיזי. יש ולפעמים תאוריות מיסטיות מנבאות ניבויים גם לגבי תופעות שבעולם החומר, אך תקפותם של ניבויים אלו אינה עומדת בדרך כלל במבחן מדעי, ובמקרים שבהם הועמדו במבחן כזה, הם הופרכו או היו דו משמעיים.

מיסטיקה בדתות ואמונות
---------------------

 ערך מורחב – **מיסטיקה יהודית**  

בדרך כלל אין משתמשים במונח "מיסטיקה" כדי לתאר אמונות דתיות נפוצות, אלא מסייגים אותו לשימוש רק בהתייחסות למרכיביהן הכמוסים והקשורים לחוויה הדתית הפנימית, להבדיל מגילוייה החיצוניים.

שאיפתו של המיסטיקן היא לרוב להביא את נפשו לאיחוד עם ישות רוחנית הקיימת בעולם שמעבר (אל או העולמות העליונים).

הקבלה ביהדות והסוּפיוּת באסלאם הן דוגמאות לזרמים מיסטיים שנוצרו בדתות ותיקות. לפי ההגדרה שלעיל, דתות המזרח קרובות מאוד למיסטיקה, וגם בנצרות קמו לה נציגים כמו אוגוסטינוס.

מיסטיקה במאה העשרים ואחת
------------------------

לקראת סוף המאה העשרים ניכרה במדינות המערב פריחה ניכרת של העיסוק במיסטיקה לצורותיה השונות, והלכו והתרבו אלה הרואים במיסטיקה מדריך לחיים, כחלק מתרבות העידן החדש. מנגד עומדים רבים הרואים במיסטיקה סוג של אמונה תפלה. הרבה פילוסופיות חדשות מתעוררות להן עקב חיפושים שונים אחר משמעות החיים, נסיעות מרובות בעולם אשר מאופיין כיום ככפר גלובלי עוזרות למידע חווייתי והתנסותי בדתות ואמונות שונות אשר מתפתחות כל הזמן.

ראו גם
------

* כישוף
* על טבעי
* תורת הנסתר
* העלאה באוב
* חוש שישי
* סיאנס

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מיסטיקה** |
| ויקישיתוף תמונות ומדיה בוויקישיתוף: **מיסטיקה** |

* יואב בן-דב, המאה ה-21: מדע או מיסטיקה - מאמר המגיב לביקורת המדענים על המיסטיקה
* אסף ענברי, סוף עידן החילונים
* אשכול מיסטיקה וסכנותיה, באתר "הידען"
* מיסטיקה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555865605171
* BNE: XX525400
* BnF: cb11967657d (data)
* GND: 4041003-1
* HDS: 011416
* LCCN: sh85089345
* NDL: 00571092
* NKC: ph123078
* TDVİA: mistisizm

 |
**ג'ן-הסון "ג'נסן" הואנג** (בכתב סיני: **黃仁勳**; בפין-יין: **Huáng Rénxūn**; באנגלית: **Jen-Hsun "Jensen" Huang**; נולד ב-17 בפברואר 1963) הוא איש עסקים ומהנדס חשמל מיליארדר אמריקאי ממוצא טייאוני. הוא משמש כנשיא ומנכ"ל של חברת הטכנולוגיה Nvidia, אשר הוא אחד ממייסדיה. ב-2019 הוכרז על ידי הרווארד ביזנס רוויו כמנכ"ל הטוב בעולם. זכה במדליית הכבוד למייסדים לשנת 2020 מטעם ה-IEEE. ב-2021 הוכרז כי הפרס היוקרתי ביותר בתחום השבבים על שם רוברט נויס יוענק לו.

ב-2021 הגיע למקום ה-186 של המיליארדרים ברשימת פורבס כאחד מהאסייאתים-אמרקינים העשירים בעולם ונכלל ברשימת טיים 100.

ביוגרפיה
--------

הואנג נולד בטאינאן, טאיוואן משפחתו היגרה לארצות הברית כשהיה בן תשע. בתחילה גרו במחוז קליי בקנטקי ולאחר מכן השתקעו באורגון. הואנג סיים תואר ראשון בהנדסת חשמל מאוניברסיטת המדינה של אורגון ב-1984 ותואר שני מאוניברסיטת סטנפורד ב-1992. את הרעיון להקים את חברת אנבידיה הגה עם חבריו במסעדה, מאז החברה הונפקה ובשנת 2023 הפכה ליצרנית השבבים הראשונה שהגיעה לשווי של 2 טריליון דולר.

### קריירה

בתחילת הקריירה שלו עבד הואנג כדירקטור ב-LSI Corporation וכמעצב פרוססורים ב-AMD. ב-1993 היה לאחד משלושת מייסדי חברת Nvidia.

### פילנטרופיה

בשנת 2022 הואנג תרם 50 מיליון דולר לאוניברסיטת אורגון סטייט,להקמת מכון מחשוב-על בקמפוס.הואנג נתן 30 מיליון דולר לאוניברסיטת סטנפורד על מנת לבנות את מרכז בית הספר להנדסה על שמו.

### חיים אישיים

בעודו באוניברסיטה פגש את אשתו לעתיד, לורי, שותפתו למעבדת ההנדסה באותה תקופה. להואנג יש שני ילדים בשם מדיסון וספנסר. בנו כיום הוא מנהל מוצר ב-Nvidia.

קישורים חיצוניים
----------------

ויקישיתוף מדיה וקבצים בנושא **ג'נסן הואנג** בוויקישיתוף
* ג'נסן הואנג, באתר כלכליסט
* ג'נסן הואנג, באתר אנשים ומחשבים

הערות שוליים
------------

1. ↑  The Best-Performing CEOs in the World, 2019
2. ↑  מנכ"ל Nvidia, ג’נסן הואנג, זכה במדליית הכבוד למייסדים לשנת 2020 מטעם אגודת מהנדסי חשמל ואלקטרוניקה הבינלאומית
3. ↑  NVIDIA Founder and CEO Jensen Huang to Receive Semiconductor Industry’s Top Honor
4. ↑  רשימת המילאירדרים של אתר פורבס
5. ↑  דף הבוגר של ג'נסן הואנג מאוניברסיטת סטנפורד - מאורכב
6. ↑  מהילדות במוסד לעבריינים ועד להון של 34 מיליארד דולר: הכירו את האיש שמאחורי אנבידיה | כלכליסט, באתר calcalist, ‏2023-06-02
7. ↑  Mike Rogoway | The Oregonian/OregonLive, OSU plans $200m supercomputer center backed by $50m from Nvidia CEO, oregonlive, ‏2022-10-15 (באנגלית)
8. ↑  Stanford University, You've requested a page that no longer exists, Stanford News, ‏2023-01-23 (באנגלית)
סגרדה פמיליה, אתר מורשת עולמית של אונסק"ו
ל**אדריכלות בברצלונה** הייתה אבולוציה מקבילה לזו של שאר האדריכלות הקטלונית והספרדית (אנ'), והיא עקבה בדרכים מגוונות אחר המגמות המרובות שנוצרו בהקשר של ההיסטוריה של אדריכלות המערב. לאורך ההיסטוריה שלה, ברצלונה קיבלה בברכה תרבויות וציוויליזציות שונות, שתרמו את תפיסת האמנות שלהן והשאירו את מורשתן לדורות הבאים. מהמתיישבים האיבריים הראשונים, דרך המתיישבים הרומאים, הוויזיגותים והתקופה האסלאמית הקצרה, ועד להופעתה של האמנות, השפה והתרבות הקטאלנית בימי הביניים, שבהן הרומנסקית (אנ') והגותית היו תקופות פוריות מאוד לפיתוח האמנותי של האזור.

היסטוריה
--------

במהלך העידן המודרני, כאשר העיר ברצלונה הייתה קשורה למלוכה ההיספאנית, הסגנונות העיקריים בה היו הרנסאנס והבארוק, שהתפתחו מסגנונות זרים שהגיעו מאיטליה וצרפת. סגנונות אלה יושמו בגרסאות מקומיות שונות, ולמרות שמספר מחברים טוענים כי זו לא הייתה תקופה מפוארת במיוחד, איכות היצירות הייתה בקנה אחד עם זו של המדינה כולה.

המאה התשע-עשרה הביאה לתחייה כלכלית ותרבותית מסוימת, שבאה לידי ביטוי באחת התקופות הפוריות ביותר באדריכלות העיר, המודרניזם. עד המאה התשע עשרה, ברצלונה הייתה מוקפת בחומותיה מימי הביניים, ונחשבה לכיכר צבאית, ולכן צמיחתה הייתה מוגבלת. המצב השתנה עם הריסת החומות והתרומה לעיר של פארק המצודה, מה שהוביל להרחבת העיר לאורך המישור הסמוך, עובדה שבאה לידי ביטוי בפרויקט אישמפלה שתכנן אילדפונס סרדה. הייתה זו ההרחבה הטריטוריאלית הגדולה ביותר של ברצלונה. גידול משמעותי נוסף בשטחה של העיר התרחש בין סוף המאה התשע-עשרה לתחילת המאה העשרים עם סיפוחן של מספר עיריות גובלות. כל זה התפרש עם התאמת המרחבים העירוניים החדשים והגדלת העמלות האמנותיות העירוניות בדרכים ציבוריות, שזכו לטובות גם באירועים שונים שנערכו בעיר כמו התערוכה העולמית של 1888 והתערוכה העולמית של 1929 וגם, אירועים מודרניים יותר כמו המשחקים האולימפיים של 1992 והפורום האוניברסלי לתרבויות של 2004.

המאה העשרים החלה עם עדכון הסגנונות השונים שיצרו אדריכלים מקומיים והתחברו לזרמים בינלאומיים. ההתפתחות האדריכלית בשנים האחרונות והמחויבות לעיצוב וחדשנות, כמו גם הקישור בין תכנון עירוני עם ערכים אקולוגיים וקיימות (אנ'), הפכו את ברצלונה לאחת הערים האירופיות המתקדמות ביותר בתחום האדריכלי, והיא הוכרה בכך עם פרסי הצטיינות רבים כגון מדליית הזהב המלכותית של המכון המלכותי לאדריכלים בריטיים (RIBA) בשנת 1999 ופרס הביאנלה של ונציה בשנת 2002.

המורשת האדריכלית של העיר נהנית מהגנה מיוחדת מכוח חוק 9/1993 למורשת התרבות הקטלאנית, המבטיח הגנה, שימור, מחקר והפצה של המורשת התרבותית, בכמה דרגות כיסוי: רמה To (נכס תרבות בר תוקף בעל עניין לאומי), רמה B (נכס תרבות בר תוקף בעל עניין מקומי), רמה C (נכס בעל עניין עירוני) ורמה D (נכס בעל עניין תיעודי).

ראו גם
------

* תכנון עירוני של ברצלונה

קישורים חיצוניים
----------------

ויקישיתוף מדיה וקבצים בנושא **אדריכלות בברצלונה** בוויקישיתוף

הערות שוליים
------------

1. ↑  Triadó, 1984, p. 18.
2. ↑  DDAA, 2002, p. 18.
3. ↑  Patrimoni arquitectònic
**צבי (צבילי) בן-משה** (נולד ב-21 בינואר 1945) הוא איש ציבור ישראלי.

ביוגרפיה
--------

נולד בקיבוץ מעוז חיים. גדל והתחנך בקריית טבעון. השלים לימודי תיכון בבסמ"ת חיפה. הצטרף לגרעין בתנועת הנוער העובד והלומד ושירת בנח"ל המוצנח, סיים בהצטיינות קורס קצינים ועם גמר השירות הצטרף לקיבוץ נווה אור. במלחמת ששת הימים שירת כקצין בחטיבת הצנחנים 55 שהשתתפה בשחרור ירושלים. במלחמת יום הכיפורים שירת באוגדה 143 שהייתה בפיקודו של אריק שרון, בכוח הצנחנים הראשון שחצה את תעלת סואץ (מבצע אבירי לב). השתלם במגמת ניהול במרכז האקדמי רופין. לאחר שורה של תפקידים בקיבוץ נווה אור, בין השאר מנהל ויו"ר "אורטל" – מפעל ליציקות מתכת, יצא בן-משה להקים את המרכז לנוער של "הקיבוץ המאוחד".

מ-1979 שימש כעוזרו של ח"כ יגאל אלון. לאחר פטירתו של אלון שימש כעוזרו של ח"כ יצחק רבין. בין השנים 1984–1987 שימש כעוזר שר הביטחון יצחק רבין לענייני תעשיות ונושאים פוליטיים. כן כיהן כדירקטור בתעשייה האווירית ובמפעלים ביטחוניים נוספים.

בין השנים 1994−1997 כיהן כמרכז האגף הכלכלי ומזכיר פנים של התנועה הקיבוצית המאוחדת. ולאחר יציאתו של אריק רייכמן ל"תנובה" כיהן בתפקיד מזכ"ל משותף לצדו של דובי הלמן. במסגרת התפקיד ריכז את המשא ומתן עם מנהלת הסדר הקיבוצים מול משרד האוצר והבנקים בנושא הסדר חובות הקיבוצים והביא לחתימתו עם האוצר והבנקים. לאחר פרישתו ממשרת המזכ"ל שירת כחבר וכיו"ר מועצות מנהלים בקיבוצים שונים.

ב-2001 עזב את קיבוצו ומאז הוא מתגורר בזכרון יעקב. כיום (2020) בן-משה פעיל בתנועת המחאה נגד בנימין נתניהו בגין כתבי האישום שהוגשו נגדו וטיפולו במגפת הקורונה.

חיים אישיים
-----------

נשוי ואב לארבעה. בנו דורון נשוי לחברת הכנסת יעל רון בן משה, מטעם סיעת כחול-לבן.

קישורים חיצוניים
----------------

* אריק בשן, **צבי כבר לא חבר** (צבילי עוזב את נווה-אור), הקיבוץ 21/6/2001
* דף הבית

הערות שוליים
------------

1. ↑  עמירם אזוב, *צליחה: 60 שעות באוקטובר 1973,* אור יהודה: דביר, 2011.
2. ↑  אורטל יציקות לחץ
3. ↑  עץ המשפחה
ציור שמן משנת 1886 של מכשפה העוסקת בביצוע מעשי כשפים
נשים שהואשמו בכך שעסקו לכאורה במעשי כישוף במשפטי המכשפות של סיילם בשנת 1692
**מַעֲשֵׂה כְּשָׁפִים** (באנגלית: **Witchcraft**) הוא מונח המתייחס באופן מסורתי לשימוש לכאורה בכשפים או בכוחות על טבעיים על מנת לגרום נזק או חוסר מזל לאנשים אחרים. נשים שעסקו במעשי כשפים, או שהואשמו בכך, כונו **מכשפות**.

לפי אנציקלופדיה בריטניקה העיסוק במעשי כשפים קיים בפועל יותר בדמיונם של אנשים בני זמננו מאשר במציאות עצמה, אולם לקונספט יש היסטוריה ארוכה והוא היווה עבור תרבויות רבות בעבר הסבר אמיתי למקור הרוע בעולם. לאורך ההיסטוריה חברות רבות ברחבי העולם האמינו ביכולת לבצע מעשי כשפים.

באירופה, האמונה במעשי כשפים הייתה קיימת עוד בימי קדם. בימי הביניים וכמו גם בעת החדשה המוקדמת היו מקרים שונים בהם נשים באירופה הואשמו בכך שהן מכשפות ושהן שהשתמשו בכישוף שחור נגד אנשים שונים ביישובים בהם הן גרו. בדרך כלל היו אלו השכנים שהעלו האשמות מהסוג הזה בשל מתחים חברתיים. לעיתים היה נטען אף שאותן ה"מכשפות" זימנו יצורים מרושעים או את השטן בעצמו, אם כי האנתרופולוג ז'אן לה פונטיין מציין שהאשמות מהסוג הזה הועלו בעיקר נגד אנשים שנחשבו ל"אויבי הכנסייה". בשל מסוים הסברה המקובלת באירופה הייתה שניתן לסכל מעשי כשפים באמצעות כשפים מיוחדים שמרחיקים רוע. את הנשים שנחשדו בעבר שהן מכשפות נהגו במקרים מסוימים לגרש, לתקוף או אף להרוג. במקרים מסוימים אותן הנשים אף הועמדו על כך לדין במשפט רשמי שבו הן קיבלו עונש אם נמצא שהן אשמות. או שהאמונה הרווחת הייתה שהן אשמות. במקרים של ציד המכשפות שבוצעו באירופה וכמו גם במקרים של משפטי המכשפות בתחילת העת המודרנית הוצאו להורג עשרות אלפי נשים שהואשמו בביצעו מעשי כשפים. האמונה הרווחת באירופה בכך שישנם אנשים שעוסקים במעשי כשפים דעכה באופן ניכר לאורך עידן הנאורות.

ישנם תרבויות שונות ברחבי העולם בהן נהוג עדיין לייחס את העיסוק במעשי כשפים לנשים מרושעות. ישנם מספר עמים אפריקאים ומלנזיים שמאמינים שמכשפות מונעות על ידי רוח זדונית השוכנת בתוכם. מקרים של ציד מכשפות ממשיכים להתרחש גם בהווה בעיקר באזורים מסוימים באפריקה ובאסיה.

קישורים חיצוניים
----------------

ויקישיתוף מדיה וקבצים בנושא **מעשה כשפים** בוויקישיתוף

הערות שוליים
------------

1. ↑  Hutton, Ronald (2017). *The Witch: A History of Fear, from Ancient Times to the Present*. Yale University Press.
2. ↑  Thomas, Keith (1997). *Religion and the Decline of Magic*. Oxford, England: Oxford University Press. p. 519. ISBN 978-0297002208.
3. ↑  Russell, Jeffrey Burton; Lewis, Ioan M. (21 ביוני 2023). "Witchcraft". *Encyclopedia Britannica*. ארכיון מ-2023-06-28. נבדק ב-2023-07-28. Although defined differently in disparate historical and cultural contexts, witchcraft has often been seen, especially in the West, as the work of crones who meet secretly at night, indulge in cannibalism and orgiastic rites with the Devil, or Satan, and perform black magic. Witchcraft thus defined exists more in the imagination of contemporaries than in any objective reality. Yet this stereotype has a long history and has constituted for many cultures a viable explanation of evil in the world. `{{cite encyclopedia}}`:  (עזרה)
4. ↑  La Fontaine, J. (2016). *Witches and Demons: A Comparative Perspective on Witchcraft and Satanism*. Berghahn Books. pp. 33–34. ISBN 978-1785330865.

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph128083

 |